'Asyura

**'Asyura** nakeuh uroe keu siplôh nibak buleuen Muharram (Sausén, Hasan-Husén). Seugohlom Nabi Muhammad geuangkèe jeuet keu rasul, uroe 'Asyura ka jeuet keu uroe rayek bak ladôm ureueng-ureueng di Meukah. Ureueng-ureueng Arab bak watèe nyan geupeuingat uroe nyan keu seubagoe uroe raya raseumi bansa Arab. Uroe nyan geupeurayek deungon geupuasa lam uroe nyan, geupeulagak kuta ngon banda, geusôk bajèe lagak-lagak. 

Watèe Nabi neuhijrah u Madinah, Nabi geutupeue bahwa kawôm Yahudi dipuasa bak uroe 'Asyura (Paskah Yahudi) saweueb meuikôt buet Nabi Musa nyang geupuasa kareuna leupah nibak élaya raja Fir'aun watèe geupeuseulamat lé Allah bak lingkeue la'ôt. Lheueh neutupeue nyankeuh Nabi neuparéntah bak umat beu geupuasa bak uroe 'Asyura nyan.

Na saboh kawôm di tanoh Arab, kawôm Yazidi geupeunan uroe 'Asyura nyoe seubagoe uroe meusuka-cita. Na ladôm-ladôm teumpat, lagèe di Kalimantan lam kawan ureueng Banjar geupeuingat uroe 'Asyura deungon cara geupeugöt peunajôh nyang geupeunan 'Bubur 'Asyura', nyang meunurôt peuneugah teupeugöt nibak breueh meujampu ngon 41 bagoe jeunèh makanan lagèe gulè, boh bi ngon meubagoe jeunèh kacang. Biasa geuhidang 'oh trôh watèe buka 'puasa sunat 'Asyura'. 

## Ie Bu Kanji Asyura

## Keujadian bak uroe  Asyura
Na padum-padum boh peukara nyang na hubôngan ngon uroe 'Asyura nyoe, lam uroe 'Asyura nyan na keujadian:
* Nabi Adam neupeujeuet lé Allah
* Taubat Nabi Adam as
* Taubat kawôm nabi Yunus as
* Kapai Nabi Nuh as dipiyôh bak bukét Judi
* Nabi Idris as geuba lam syeuruga
* Nabi Ibrahim as seulamat nibak apui raja Namrudz
* Nabi Yakub as puléh nibak supôt mata, meureumpok lom ngon Nabi Yusuf
* Nabi Musa as glah nibak raja Fir'aun ngon bala teuntra-jih watèe jeumeurang La'ôt Mirah
* Geupeukaram Fir'aun ngon aseuka jih.
* Geukaronya lé Allah keurajeuen ban sigom donya keu Nabi Sulaiman
* Nabi Yunus as tubiet nibak pruet eungkôt
* Lahé Nabi Isa as
* Nabi Isa as Geupeu'ék u langèt, seulamat nibak aseuka-teuntra Roma.

## 'Asyura Kawôm Syi'ah

Ureueng Syi'ah na chit geupeuingat uroe 'Asyura nyoe, nyang geupeuingat nyan keu keujadian syahid Sayyidina Husén Bin Ali ra. Bak 10 uroe buleuen Muharram thôn 60 Hijriyah atawa 10 uroe Buleuen Siplôh lam thôn 680 Miladiah bicah prang Karbala, dairah Iraq antara aseuka Bani Hasyim nyang geupimpén lé Sayyidina Husén bin Ali ngon leubèh kureueng 70 droe ureueng geulawan aseuka nibak Bani Umayyah nyang geupimpén lé Ibnu Ziyad salah sidroe nyang jiparèntah lé Yazid bin Mu'awwiyah khalifah Bani Umayyah bak watèenyan.

Lam prang nyan Sayyidina Husén bin Ali syahid, neuwoe bak Allah, meunan chit lom karab mandum meuninggai watèe nyan, na tinggai padum-padum droe, ureueng inong, rôh nyang seulamat watèe nyan aneuk agam nibak Sayyidina Husén bin Ali, Ali Zainal Abidin bin Husén nyang sa'ah nyan teungoh sakét.

Ureueng-ureueng nyang seulamat nyan jiba lé Ibnu Ziyad keudéh u Damyik jipeuhadap bak Khalifah Yazid Bin Mu'awiyah. Dudoe teuma ureueng nyan jiba u Madinah. Keu peuingat keujadian nyankeuh kawôm Syi'ah jipeurayek uroe nyan.

## 'Asyura Kawôm Syi'ah di Indônèsia

Di dairah Bengkulu na saboh reusam atawa tradisi nyang geupeunan Tabot atawa Tabut, saboh tradisi nyang phôn mula teuka nibak nanggroe Madras ngon Banggali, dairah röt tunong India nyang bak watèe nyan jithèe lé ureueng nyang Syi'ah di sinan. Reusam nyoe dipeudeuh lé ureueng-ureueng nyang teuka nyan, ureueng nyan nakeuh utôh batèe nyang jiba lé awak Inggréh keunan u dairah Bengkulu nyan.

Trép bak trép keureuja Tabut nyan meuluwah sampoe 'an Painan, Padang, Pariaman, Maninjau, Pidie, Banda Acèh, Meulabôh ngon Singké. Teuma dudoe keureuja nyoe ka mulai keundô, malahan ka gadoh lam padum-padum masa lheueh nyan.

## 'Ibadat Bak Uroe 'Asyura
Lam uroe 'Asyura nyoe keu geutanyoe umat Iseulam geuyue pubuet jroh, geuyue puasa, meuseudeukah atawa la'én nibak nyan. Geuyue peuji'óh droe nibak buet dècha.

### Parèntah puasa
Hadih Nabi Muhammad SAW:
* عن عَائِشَةَ رضي الله عنها قَالَتْ: (كَانَ رَسُولُ اللهِ صَلَّى الله عَلَيْهِ وَسَلَّمَ يَأْمُرُ بِصِيَامِهِ قَبْلَ أَنْ يُفْرَضَ رَمَضَانُ، فَلَمَّا فُرِضَ رَمَضَانُ، كَانَ مَنْ شَاءَ صَامَ يَوْمَ عَاشُورَاءَ، وَمَنْ شَاءَ أَفْطَر) متفق عليه

Hadih nibak Sitti 'Aisyah ra, neukheun: "Nakeuh Rasulullah SAW geuparèntah puasa 'Asyura seugohlom jitren parèntah puasa buleuen Ramadhan, nakeuh soe mantong nyang galak puasa beu geupuasa, soe nyang hana meuh'eut puasa kakeuh bèk geupuasa". {Hadih Muttafaqun Aléh)

* وفي صحيح مسلم عَنْ سَعِيدِ بْنِ جُبَيْرٍ، عَنِ ابْنِ عَبَّاسٍ رضي الله عنهما قَالَ: قَدِمَ رَسُولُ اللهِ صَلَّى الله عَلَيْهِ وَسَلَّمَ الْمَدِينَةَ، فَوَجَدَ الْيَهُودَ يَصُومُونَ يَوْمَ عَاشُورَاءَ، فَسُئِلُوا عَنْ ذَلِكَ؟ فَقَالُوا: هَذَا الْيَوْمُ الَّذِي أَظْهَرَ اللهُ فِيهِ مُوسَىَ وَبَنِي إِسْرَائِيلَ عَلَىَ فِرْعَوْنَ، فَنَحْنُ نَصُومُهُ تَعْظِيماً لَهُ، فَقَالَ النَّبِيُّ صَلَّى الله عَلَيْهِ وَسَلَّمَ: "نَحْنُ أَوْلَى بِمُوسَىَ مِنْكُمْ"، فَأَمَرَ بِصَوْمِهِ

Lam kitab Shahèh Muslém, nibak Sa'id Bin Jubair, nibak Ibnu Ábbas ra geukheun:
"Trôh Rasulullah SAW u Madinah, geureumpok lé Nabi nyang teungoh jipuasa uroe 'Asyura, Maka geutanyong lé ureueng bak awak Yahudi nyan keu buet ureueng Yahudi nyan (pakon jipuasa bak uroe 'Asyura). Dijaweueb lé kawôm Yahudi nyan: "Nyoekeuh uroe nyang geupeumeunang lé Allah keu Nabi Musa ngon Bani Israil nibak Fir'aun, maka kamoe puasa uroe 'Asyura kareuna meupeurayek uroe nyan". Maka geukheun lé Rasulullah SAW: "Kamoe leubèh toe meuikôt Nabi Musa as nibak ureueng gata,". Maka geuparèntah lé Nabi puasa uroe 'Asyura.

## Bagoe-bagoe ‘Amalan ‘Asyura (10 Muharram)
Na lam kitab Nihayatuz-Zein keunarang Syekh Nawawi, lagèe nyoe ;

وَنُقِلَ عَنْ بَعْضِ الأَفاَضِلَ أَنَّ الأَعْماَلَ فيِ يَوْمِ عاَشُوْرَاءَ اِثْناَ عَشَرَ عَمَلاً الصَّلاَةُ وَالأَوْلىَ أَنْ تَكُوْنَ صَلاَةُ التَّسْبِيْحِ وَالصَّوْمُ وَالصَّدَقَةُ وَالتَّوْسِعَةُ عَلَى العِياَلِ وَالاِغْتِساَلُ وَزِياَرَةُ العاَلِمِ الصَّالِحِ وَعِياَدَةُ المَرِيْضِ وَمَسْحُ رَأْسِ اليَتِيْمِ وَالاِكْتِحاَلُ  وَتَقْلِيْمُ الأَظْفاَرِ وَقِرَاءَةُ سُوْرَةِ الإِخْلاَصِ أَلْفَ مَرَّةٍ وَصِلَّةُ الرَّحْمِ , وَقَدْ وَرَدَتْ الأَحاَدِيْثُ فيِ الصَّوْمِ وَالتَّوْسِعَةُ عَلَى العِياَلِ وَأَمّاَ غَيْرُهُماَ فَلَمْ يَرِدْ فيِ الأَحاَدِيْثِ (نهاية الزين - ص 196)

Neucok narit nyoe nibak ladôm ulama rayek, ‘amai ‘ibadat nyang get tapubuet bak uroe ‘Asura na 12 bagoe:
* Pubuet seumayang sunnat, nyang leubèh get seumayang sunnat Taseubèh,
* Puasa sunnat, phôn nibak tanggai 1 sampé 10 Muharram, puasa nyang leubèh lé fadhilat jih nyankeuh puasa bak tanggai 10,
* Meuseudeukah,
* Meuluwah-luwah bak bri beulanja keu aneuk-peurumoh, ahli keuluarga. Meukusud jih tapeuleubèh lé beulanja bak uroe nyan,
* Manoe Sunnat,
* Tasaweue urueng malém, Alim Ulama nyang salèh,
* Tasaweue urueng sakét,
* Tagusuek ulèe aneuk yatim, meumakna ta gaséh sayang keu aneuk yatim lagèe tabri santunan,
* Bôh cilak bak mata,
* Koh ukèe,
* Beuet surat Al-Ikhlas siribèe gö,
* Sambông silaturrahmi ngon syèdara atawa keurabeuek lagèe bak uroe raya.
Puasa ‘Asyura fadhilat jih geusampôh dècha lam sithôn, meunan lam saboh hadih Nabi.

Meunankeuh faidah-faidah nyang na lam Al-Qur’an ngon Hadih-hadih.

Keu hai puasa ngon meuluwah-luwah bak bri beulanja keu ahli keluarga nyoe na lam padum-padum boh Hadih, meunye nyang la’én nibak duwa macam nyan hana teuka riwayat hadih nyang sahèh na parèntah lagèenyan, nyan na keuh makna nyang geumuphôm lé para ulama. Adak na hadih nyang peugah na geuyue manoe sunnat atawa geuyue koh ukèe nyan hadih la’éh. Lam bhaih hadih la'èh, jeut ta mumat bak hadih la'èh keu amai linafsih (amai pribadi) h'an jeuet keu fatwa bak masalah ètikueut, hukôm-hukôm lagèe jinayat atawa la'én nibak nyan. Nyang jeut ta mumat hadih la'èh nyan bak buet-buet nyang meukayéd ngon Targhib (peugalak bak buet get) ngon Tarhib (peutakôt nibak buet brôk), nasihat, kisah-kisah, Fadha-ilil A'mal. 

 Syarat Meu 'amai ngon hadih La'èh: 
 1. Hadih bèk brat that la'èh atawa bèk hadih palsu,
 2. Meu ètikeud hadih nyan nye hadih la'èh,
 3. Bèk peuluwah atawa bèk peu meucuhu buet nyan bak urueng ramèe nyang hana meuphôm keu peukara nyan, sampé-sampé rôh di ikôt lé urueng nyan nyang geusangka nyan na teuka nibak Nabi, meunan leubèh kurueng na lam kitab Tabyinul 'Ajab bima Warada fi Syahr Rajab Keunarang Al-Hafiz Ibn Hajar 

## Faidah
Lam kitab I'anatuth_Thalibin Jilid 2 bak ôn 267 na geutuléh saboh faidah:
ﻓﺎﺋﺪﺓ:
 ﻋَﻦْ ﺃَﺑِﻲ ﻫُﺮَﻳْﺮَﺓَ ، ﻗَﺎﻝَ : ﻗَﺎﻝَ ﺭَﺳُﻮﻝُ ﺍﻟﻠَّﻪِ ﺻَﻠَّﻰ ﺍﻟﻠَّﻪُ ﻋَﻠَﻴْﻪِ ﻭَﺳَﻠَّﻢَ : " ﺇِﻥَّ ﺍﻟﻠﻪَ ﻋَﺰَّ ﻭَﺟَﻞَّ ﺍﻓْﺘَﺮَﺽَ ﻋَﻠَﻰ ﺑَﻨِﻲ ﺇِﺳْﺮَﺍﺋِﻴﻞ ﺻَﻮْﻡَ ﻳَﻮْﻡٍ ﻓِﻲ ﺍﻟﺴَّﻨَﺔِ ﻭَﻫُﻮَ ﻳَﻮْﻡُ ﻋَﺎﺷُﻮﺭَﺍﺀَ ﻭَﻫُﻮَ ﺍﻟْﻴَﻮْﻡُ ﺍﻟْﻌَﺎﺷِﺮُ ﻣِﻦَ ﺍﻟْﻤُﺤَﺮَّﻡِ
Nibak Abu Hurairah radhiyallahu anhu, gopnyan neukheun: Rasulullah shallallahu alaihi wasallam ka lheuh meusabda: “Keubit-keubit Allah ‘Azza wa Jalla ka lheuh geupeuwajéb keu Bani Israil puasa si uroe lam sithôn, nyankeuh bak uroe ‘Asyura’, uroe keu 10 buluen Muharram

 ﻓَﺼُﻮﻣُﻮﻩُ ﻭَﻭَﺳِّﻌُﻮﺍ ﻋَﻠَﻰ ﻋِﻴَﺎﻟِﻜُﻢْ ﻓِﻴﻪِ ، ﻓَﺈِﻧَّﻪُ ﻣَﻦْ ﻭَﺳَّﻊَ ﻓِﻴْﻪِ ﻋَﻠَﻰ ﻋِﻴَﺎﻟِﻪِ ﻭَﺃَﻫْﻠِﻪِ ﻣِﻦْ ﻣِﺎﻟِﻪِ ﻳَﻮْﻡَ ﻋَﺎﺷُﻮﺭَﺍﺀَ ﻭَﺳَّﻊَ ﺍﻟﻠﻪُ ﻋَﻠَﻴْﻪِ ﺳَﺎﺋِﺮَ ﺳَﻨَﺘِﻪِ  ﻓَﺼُﻮﻣُﻮﻩُ ﻓَﺈِﻧَّﻪُ ﺍﻟْﻴَﻮْﻡُ ﺍﻟَّﺬِﻱ ﺗَﺎﺏَ ﺍﻟﻠﻪُ ﻓِﻴﻪِ ﻋَﻠَﻰ ﺁﺩَﻡَ ﻓَﺄَﺻْﺒَﺢَ ﺻَﻔِﻴًّﺎ
Maka tapuasa lé gata ngon tameuluwah-luwah bri beulanja keu keluarga gata  bak uroe nyan, kareuna soe mantong nyang meule-le neubri keu keluarga nibak hareuta geuh bak uroe ‘Asyura, nyan geupeumudah raseuki nyang le keu urueng nyan lam sipanyang thôn nyan. Ta puasa ‘Asyura lé gata, saweueb uroe nyan: Geuteurimong taubat nabi Adam lé Allah, sampé Nabi Adam ka gléh nibak dècha.

 ﻭَ ﺭَﻓَﻊَ ﻓِﻴﻪِ ﺇِﺩْﺭِﻳﺲَ ﻣَﻜَﺎﻧًﺎ ﻋَﻠِﻴًّﺎ  ﻭَﺃَﺧْﺮَﺝَ ﻧُﻮْﺣًﺎ ﻣِﻦَ ﺍﻟﺴَّﻔِﻴْﻨَﺔِ  ﻭَﻧَﺠَّﻰ ﺇِﺑْﺮَﺍﻫِﻴْﻢَ ﻣِﻦَ ﺍﻟﻨَّﺎﺭِ ﻭَﺃَﻧْﺰَﻝَ ﺍﻟﻠﻪُ ﻓِﻴْﻪِ ﺍﻟﺘَّﻮْﺭَﺍﺓَ ﻋَﻠَﻰ ﻣُﻮﺳَﻰ  ﻭَﺃَﺧْﺮَﺝَ ﻓِﻴْﻪِ ﻳُﻮْﺳُﻒَ ﻣِﻦَ ﺍﻟﺴِّﺠْﻦِ
Allah ka neu beu’ôt Nabi Idris bak teumpat nyang manyang. Allah Geupeutubiet Nabi Nuh nibak kapai. Allah Peuseulamat Nabi Ibrahim nibak apui. Allah peutrôn Taurat keu Nabi Musa. Allah peutubiet nabi Yusuf nibak glap/peunjara

 ﻭَ ﺭَﺩَّ ﻓِﻴْﻪِ ﻋَﻠَﻰ ﻳَﻌْﻘُﻮْﺏَ ﺑَﺼَﺮَﻩُ ﻭَﻓِﻴْﻪِ ﻛَﺸَﻒَ ﺍﻟﻀُّﺮَّ ﻋَﻦْ ﺃَﻳُّﻮْﺏَ  ﻭَﻓِﻴْﻪِ ﺃَﺧْﺮَﺝَ ﻳُﻮﻧُﺲَ ﻣِﻦْ ﺑَﻄﻦِ ﺍﻟْﺤُﻮْﺕِ ﻭَﻓِﻴْﻪِ ﻓَﻠَﻖَ ﺍﻟْﺒَﺤْﺮَ ﻟِﺒَﻨِﻲْ ﺇِﺳْﺮَﺍﺋِﻴْﻞَ ﻭَﻓِﻴْﻪِ ﻏَﻔَﺮَ ﻟِﺪَﺍﻭُﺩَ ﺫَﻧْﺒَﻪُ
Allah peuriwang peungeuh mata nabi Ya’qub. Bak uroe nyan Allah peuglah nabi Ayyub nibak bala (Peunyakét). Bak uroe nyan Allah peutubiet nabi Yunus nibak pruet eungkôt. Bak uroe nyan Allah plah la’ôt keu Bani Israil. Bak uroe nyan Allah peu ampôn dècha nabi Dawôd

 ﻭَﻓِﻴْﻪِ ﺃَﻋْﻄَﻰ ﺍﻟﻠﻪُ ﺍﻟْﻤُﻠْﻚَ ﻟِﺴُﻠَﻴْﻤَﺎﻥَ ﻭَﻓِﻲْ ﻫَﺬَﺍ ﺍﻟْﻴَﻮْﻡِ ﻏَﻔَﺮَ ﻟِﻤُﺤَﻤَّﺪٍ ﺻَﻠَّﻰ ﺍﻟﻠﻪُ ﻋَﻠَﻴْﻪِ ﻭَﺳَﻠَّﻢَ ﻣَﺎ ﺗَﻘَﺪَّﻡَ ﻣِﻦْ ﺫَﻧْﺒِﻪِ ﻭَﻣَﺎ ﺗَﺄَﺧَّﺮَ ﻭَﻫُﻮَ ﺃَﻭَّﻝُ ﻳَﻮْﻡٍ ﺧَﻠَﻖَ ﺍﻟﻠﻪُ ﻓِﻴْﻪِ ﺍﻟﺪُّﻧْﻴَﺎ
Bak uroe nyan Allah bri karonya keurajeuen keu nabi Sulaiman. Bak uroe nyoe Allah peu ampôn keu nabi Muhammad dècha awai ngon dècha dudoe. Uroe ‘Asyura nyan nakeuh phôn-phôn uroe nyang Neupeujeuet donya lé Allah.

 ﻭَﺃَﻭَّﻝُ ﻳَﻮْﻡٍ ﻧَﺰَﻝَ ﻓِﻴْﻪِ ﺍﻟﻤَﻄَﺮُ ﻣِﻦَ ﺍﻟﺴَّﻤَﺎﺀِ ﻳَﻮْﻡُ ﻋَﺎﺷُﻮْﺭَﺍﺀَ ﻭَﺃَﻭَّﻝُ ﺭَﺣْﻤَﺔٍ ﻧَﺰَﻟَﺖْ ﺇِﻟَﻰ ﺍﻟْﺄَﺭْﺽِ ﻳَﻮْﻡُ ﻋَﺎﺷُﻮْﺭَﺍﺀَ  ﻓَﻤَﻦْ ﺻَﺎﻡَ ﻳَﻮْﻡَ ﻋَﺎﺷُﻮﺭَﺍﺀَ ﻓَﻜَﺄَﻧَّﻤَﺎ ﺻَﺎﻡَ ﺍﻟﺪَّﻫْﺮَ ﻛُﻠَّﻪُ ، ﻭَﻫُﻮَ ﺻَﻮْﻡُ ﺍﻷَﻧْﺒِﻴَﺎﺀِ
Uroe phôn that Neupeutrôn ujuen di langèt lé Allah nyan keuh bak uroe Asyura. Phôn that trôn rahmat u bumoe nakeuh uroe ‘Asyura. Si baranggasoe nyang puasa ‘Asyura, nyan saban lagèe puasa sipanyang thôn, puasa ‘Asyura nyan puasa para Nabi.

 ﻭَﻣَﻦْ ﺃَﺣْﻴَﺎ ﻟَﻴْﻠَﺔَ ﻋَﺎﺷُﻮﺭَﺍﺀَ ﺑِﺎﻟْﻌِﺒﺎَﺩَﺓِ ﻓَﻜَﺄَﻧَّﻤَﺎ ﻋَﺒَﺪَ ﺍﻟﻠﻪَ ﺗَﻌَﺎﻟَﻰ ﻣﺜﻞ ﻋِﺒَﺎﺩَﺓِ ﺃَﻫْﻞِ ﺍﻟﺴَّﻤَﻮَﺍﺕِ ﺍﻟﺴَّﺒْﻊِ
Sibaranggasoe nyang peu udép malam ‘Asyura (geu ibadat malam) nyan ka lagèe geu ibadah keu Allah miseu ibadah urueng duek di langèt nyang tujôh.

 ﻭَﻣَﻦْ ﺻَﻠَّﻰ ﻓِﻴْﻪِ ﺃَﺭْﺑَﻊَ ﺭَﻛَﻌَﺎﺕٍ ﻳَﻘْﺮَﺃُ ﻓِﻲ ﻛُﻞِّ ﺭَﻛْﻌَﺔٍ ﺍﻟْﺤَﻤْﺪُ ﻟﻠﻪِ ﻭَﻗُﻞْ ﻫُﻮَ ﺍﻟﻠﻪُ ﺃَﺣَﺪٌ ﺇِﺣْﺪَﻯ ﻭَﺧَﻤْﺴِﻴْﻦَ ﻣَﺮَّﺓً ﻏَﻔَﺮَ ﺍﻟﻠﻪُ ﻟَﻪُ ﺫُﻧُﻮْﺏَ ﺧَﻤْﺴِﻴﻦَ ﻋَﺎﻣًﺎ
Si baranggasoe ji seumayang bak uroe nyan peut raka’at, lam tiep raka’at ji beuet surat Al Fatihah sigo, beuet Surat Al-Ikhlas 50 gö, nyan geupeu-ampôn dècha-dècha jih lam 50 thôn.

 ﻭَﻣَﻦْ ﺳَﻘَﻰ ﻓِﻲْ ﻳَﻮْﻡِ ﻋَﺎﺷُﻮْﺭَﺍﺀَ ﺷُﺮْﺑَﺔَ ﻣَﺎﺀٍ ﺳَﻘَﺎﻩُ ﺍﻟﻠﻪُ ﻳَﻮْﻡَ ﺍﻟْﻌَﻄْﺶِ ﺍﻟْﺄَﻛْﺒَﺮِ ﻛَﺄْﺳًﺎ ﻟَﻢْ ﻳَﻈْﻤَﺄْ ﺑَﻌْﺪَﻫَﺎ ﺃَﺑَﺪًﺍ، ﻭﻛَﺄَﻧَّﻤَﺎ ﻟَﻢْ ﻳَﻌْﺺِ ﺍﻟﻠﻪَ ﻃَﺮْﻓَﺔَ ﻋَﻴْﻦٍ
Si baranggasoe nyang ji bri ie jép maka Allah Geubri keu jih nyan bak uroe nyang brat that grah saboh glah ie nyang h’an grah lé baranggajan ‘oh lheuh nyan. Sang-sang jih h’ana tom jipubuet maksiet keu Allah meusiklèp pih.

 ﻭَﻣَﻦْ ﺗَﺼَﺪَّﻕَ ﻓِﻴْﻪِ ﺑِﺼَﺪَﻗَﺔٍ ﻓَﻜَﺄَﻧَّﻤَﺎ ﻟَﻢْ ﻳَﺮُﺩَّ ﺳَﺎﺋِﻼ ﻗَﻂُّ ﻭَﻣَﻦِ ﺍﻏْﺘَﺴَﻞَ ﻭَﺗَﻄَﻬَّﺮَ ﻳَﻮْﻡَ ﻋَﺎﺷُﻮﺭَﺍﺀَ ﻟَﻢْ ﻳَﻤْﺮَﺽْ ﻓِﻲْ ﺳَﻨَﺘِﻪِ ﺇِﻟَّﺎ ﻣَﺮَﺽَ ﺍﻟْﻤَﻮْﺕِ
Sibaranggasoe na jimeuseudeukah bak uroe nyan deungon saboh seudeukah maka siulah-ulah jih h’an tom jitulak urueng nyang meulakèe seudeukah. Sibaranggasoe jimanoe ngon jipeugléh droe bak uroe ‘Asyura nyan,maka jih h’ana tom jiras sakét peu mantong kecuali sakét maté.

 ﻭَﻣَﻦْ ﻣَﺴَﺢَ ﻓِﻴْﻪِ ﻋَﻠَﻰ ﺭَﺃْﺱِ ﻳَﺘِﻴْﻢٍ ﺃَﻭْ ﺃَﺣْﺴَﻦَ ﺇِﻟَﻴْﻪِ ﻓَﻜَﺄَﻧَّﻤَﺎ ﺃَﺣْﺴَﻦَ ﺇِﻟَﻰ ﺃَﻳْﺘَﺎﻡِ ﻭَﻟَﺪِ ﺁﺩَﻡَ ﻛُﻠِّﻬِﻢْ . ﻭَﻣَﻦْ ﻋَﺎﺩَ ﻣَﺮِﻳْﻀًﺎ ﻓِﻲْ ﻳَﻮْﻡِ ﻋَﺎﺷُﻮْﺭَﺍﺀَ ﻓَﻜَﺄَﻧَّﻤَﺎ ﻋَﺎﺩَ ﻣَﺮْﺿَﻰ ﺃَﻭْﻟَﺎﺩِ ﺁﺩَﻡَ ﻛُﻠِّﻬِﻢْ
Baranggasoe na jigusuek ulèe aneuk yatim ngon jipubuet jroh keu aneuk yatim nyan siulah-ulah ka jipubuet jroh mandum aneuk yatim nibak aneuk-cuco nabi Adam. Sibaranggasoe jak saweu ureung sakét bak uroe Asyura’, nyan sang-sang ka saban ngon jak saweue mandum urueng sakét nibak keturunan nabi Adam.

 ﻭَﻫُﻮَ ﺍﻟْﻴَﻮْﻡُ ﺍﻟَّﺬِﻱْ ﺧَﻠَﻖَ ﺍﻟﻠﻪُ ﻓِﻴْﻪِ ﺍﻟْﻌَﺮْﺵَ، ﻭَﺍﻟﻠَّﻮْﺡَ، ﻭَﺍﻟْﻘَﻠَﻢَ ﻭَﻫُﻮَ ﺍﻟْﻴَﻮْﻡُ ﺍﻟَّﺬِﻱْ ﺧَﻠَﻖَ ﺍﻟﻠﻪُ ﻓِﻴْﻪِ ﺟِﺒْﺮِﻳْﻞَ، ﻭَﺭَﻓَﻊَ ﻓِﻴْﻪِ ﻋِﻴْﺴَﻰ  ﻭَﻫُﻮَ ﺍﻟْﻴَﻮْﻡُ ﺍﻟَّﺬِﻱْ ﺗَﻘُﻮْﻡُ ﻓِﻴْﻪِ ﺍﻟﺴَّﺎﻋَﺔُ
Bak uroe Asyura’ Allah Neupeujeuet ‘Arasy, Loh Mahfuzh, Qalam. Bak uroe nyan Allah Neupeujeuet Malaikat Jibril, ngon geu beu’ôt nabi Isa. Bak uroe nyan keuh teuka kiamat.

## Nè seunurat